PS เสนอขายหุ้นกู้ 5 พันลบ. จำนวน 2 ชุด เสนอขายรายใหญ่ 1-2 ก.พ.นี้
PS เสนอขายหุ้นกู้ 5 พันลบ. จำนวน 2 ชุด เสนอขายรายใหญ่ 1-2 ก.พ.นี้ หวังชำระคืนหนี้-พัฒนาโครงการ โดยมีธนาคารกรุงไทยและธนาคารยูโอบี เป็นผู้จัดจำหน่ายหุ้นกู้
31 ม.ค. 2560

บริษัท พฤกษา เรียลเอสเตท จำกัด (มหาชน) หรือ PS เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท มูลค่ารวม 5,000 ล้านบาท โดยเสนอขายต่อผู้ลงทุนสถาบัน และ/หรือ ผู้ลงทุนรายใหญ่ ในวันที่ 1-2 ก.พ.60 โดยมีธนาคารกรุงไทย และ ธนาคารยูโอบี เป็นผู้จัดการการจัดจำหน่ายหุ้นกู้
โดยหุ้นกู้ดังกล่าวแบ่งเป็น 2 ชุด โดยชุดที่ 1 เสนอขาย วงเงิน 2,400 ล้านบาท อายุ 2 ปี 9 เดือน 26 วัน ครบกำหนดไถ่ถอนปี วันที่ 29 พ.ย.62 มีอัตราดอกเบี้ยคงที่ร้อยละ 2.63 ต่อปี และ ชุดที่ 2 เสนอขาย วงเงิน 2,600 ล้านบาท อายุ 3 ปี 5 เดือน 28 วัน ครบกำหนดไถ่ถอนปี วันที่ 31 ก.ค.63 มีอัตราดอกเบี้ยคงที่ร้อยละ 2.85 ต่อปี
ในขณะเดียวกันหุ้นกู้ของ PS ได้รับการจัดอันดับความน่าเชื่อถือที่ “A” แนวโน้มอันดับเครดิต”คงที่” จากบริษัท ทริสเรทติ้ง จำกัด เมื่อวันที่ 5 ม.ค.60
ทั้งนี้บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้ไปใช้ชำระคืนหนี้ และ/หรือลงทุนเพื่อดำเนินการพัฒนาโครงการ